An Tabbatar Da Mace Ta Uku Da Ta Kamu Da Cutar Coronavirus A Najeriya
Hukumomin lafiya a Najeriya sun tabbatar da killace wata mata mai dauke da cutar Coronavirus. Matar dai ta shigo ne daga Birtaniya a ranar 13 ga wannan watan na Maris, kuma a yanzu haka tana samun kulawa a asibitin da aka killace ta.
Kwamishinan lafiya na jihar Legas, Akin Abayomi ne ya bayyana hakan a yayin wani taron manema labarai.
‘Yan Najeriya sun yi kira ga gwamnatin kasar da ta hana sauka da tashin jiragen saman kasashen waje a kasar don dakile bazuwar cutar, wadda yanzu haka ta ke ci gaba da bazuwa kamar wutar daji a wasu kasashen duniya kuma rayuka da yawa na ci gaba da salwanta.
‘Yan Najeriya sun kuma bukaci gwamnatin kasar ta rufe tashoshin jiragen saman ta, ganin cewa kasashe da dama a Afirka sun rufe iyakokinsu tare da haramta yin manyan taruka. Har yanzu dai Najeriya ba ta fitar da irin wadannan matakan ba.
Tsoron Coronavirus Bai Hana Gudanar Da Zabe a Faransa Ba